recursal/SuperWikiNEXT-32B huggingface dataset:
Dr. J.A. Heese.
Dr. **Johannes August Heese** (Paarl, Kaapkolonie, 11 November 1907 – Strand, Suid-Afrika, 6 November 1990) was ’n onderwyser, skoolhoof, geskiedskrywer en baanbreker op die gebied van familienavorsing in Suid-Afrika.

Lewensloop
----------

Heese se ouers was Johannes Friedrich Gysbert Reitz Heese en Hester Francina de Villiers. Ses seuns en vier dogters is uit dié huwelik gebore. ’n Broer van dr. Heese, Japie Heese, was ’n skrywer van toneelstukke en prosa, terwyl dr. Karl Willem (Kalie) Heese 'n NG predikant en met die skryfster Hester Heese getroud was. Dr. Heese het sy skoolopvoeding ontvang aan die laerskool op Hugenoot, Paarl, en aan die Paarl Gimnasium. Hy voltooi sy universiteitsopleiding aan die Universiteit Stellenbosch (1925–'29) en verwerf sy D.Ed. in 1942 met die sproefskrif *Onderwys in Namakwaland*. Heese het jare lank as onderwyser in Kaapland gewerk op Vryburg, Philipstown, Durbanville, Reivilo en Springbok in Namakwaland. Daarna was hy van 1943 tot 1949 skoolhoof op Kamieskroon en van 1950 tot 1963 op Uniondale. Hy was ook lank sekretaris en tesourier van die Genealogiese Genootskap van Suid-Afrika (GGSA), waarvan hy ’n stigterslid was, en het ’n sleutelrol in die behoud van die jong genootskap gespeel. 

Ná sy aftrede het hy die res van sy lewe tot amper aan die einde aan genealogiese werk in die NG Kerkargief gewy, waarvan hy vakkundige assistent was van 1964 tot 1969. Sy baanbrekerswerk *Herkoms van Afrikaners 1657–1867* (1971) was sy mees omstrede werk, maar het ook die kroon gespan op sy argiefstudie. Talle artikels uit sy pen het in *Familia*, kwartaalblad van die GGSA, verskyn. Ten tyde van sy dood het hy twee dele voltooi en was besig met die derde deel van die ambisieuse *Suid-Afrkaanse Genealogie*-reeks. Familienavorsing in Suid-Afrika is baie dank verskuldig aan die baanbrekerswerk wat hy gedoen het.

Nog ’n belangwekkende werk is *Slagtersnek en sy mense* oor die Slagtersnek-rebellie. Minstens vyf gedenkboeke oor NG gemeentes het uit sy pen verskyn, naamlik oor Brandfort (1975), Parow (1967), Peddie (1973), Uniondale (1966) en Worcester (1971).

Eerbewyse
---------

Dr. Heese het in 1982 die eerste D.F. du Toit-Malherbeprys vir Genealogiese Navorsing van die Suid-Afrikaanse Akademie vir Wetenskap en Kuns ontvang. Dis in 1976 ingestel met 'n erflating van R3 000 uit die boedel van dr. D.F. du Toit Malherbe. Dit word sedert 1980 elke drie jaar toegeken "vir 'n hoogstaande publikasie of reeks van hoogstaande publikasies in Afrikaans op die gebied van genealogie wat voor die begin van die bekroningsjaar verskyn het. Die publikasie(s) moet duidelik bewys lewer van oorspronklike navorsing."

Gesinslewe
----------

Heese was getroud met Magdalena Elizabeth du Toit van Brandfort in die Vrystaat.

Heese was 'n neef van eerw. Daniel Heese, wat in 1901 op bevel van Breaker Morant geskiet is.

Bronne
------

* (af)  Heese, dr. J.A. 1966. *Die kerk in die wolke. Eeufees-Gedenkboek Uniondale 1866-1966*. Uniondale: NG Kerkraad.
* (af)  Heese, dr. J.A. 1970. *Nederduitse Gereformeerde Kerk Worcester Gedenkboek, 1821–1971*. Worcester: NG kerk.
**Juan Manuel Fangio** (24 Junie 1911 – 17 Julie 1995) was 'n bekende Argentynse motorrenjaer en vyfmalige wenner van die Formule Eenkampioenskap waarvan vier agtereenvolgend was tussen 1954–57.

Juan Manuel Fangio in 1986
Hy is in Balcarce, Argentinië gebore. Hy het sy renloopbaan in 1934 in Suid-Amerika begin, hoofsaaklik in langafstandwedrenne en is in 1940 en 1941 as die nasionale kampioen gekroon. Die uitbreek van die Tweede Wêreldoorlog het sy opgang vertraag en hy kon eers in 1947 in Europa begin deelneem.

Hy was aanvanklik nie baie suksesvol nie, maar dit het alles verander toe hy vir Alfa Romeo begin jaag het in 1950. Hy het die tweede plek in die kampioenskap van 1950 beklee en sy eerste titel in 1951 verower. Hy het goed gedoen in die 1952-seisoen in 'n Maserati totdat sy seisoen kortgeknip is deur 'n nekbesering wat hy in 'n ernstige ongeluk te Monza in Italië opgedoen het. In 1954 het hy weer teruggekeer en in 'n Maserati begin jaag en oorgeskakel na Mercedes toe hulle in die middel van die seisoen ingeskryf het. Hy het in daardie jaar agt van die twaalf wedrenne gewen (ses van die agt wat deel gevorm het van die amptelike kampioenskapskalender) en weer vir Mercedes in 1955 gejaag. Teen die einde van die tweede suksesvolle seisoen (wat oorskadu is deur die tragiese ramp te Le Mans waarin 81 toeskouers gesterf het), het Mercedes al die 1955-titels gewen en toe onttrek uit Formule Eenwedrenne.

In 1956 het Fangio na Ferrari verskuif waar hy vir Alberto Ascari vervang het wat in 'n ongeluk gesterf het en toe sy vierde titel verower, deur eerste in drie wedrenne te eindig en tweede in al die oorblywende kampioenskapswedrenne. In 1957 het hy weer sy terugkeer na Maserati gemaak waar hy sy vyfde titel gewen het met 'n uitsonderlike poging om sy finale oorwinning by die Nürburgring in Duitsland te verseker. Na sy reeks agtereenvolgende kampioenskappe het hy in 1958 afgetree ná die Franse Grand Prix na hy 24 Grands Prix gewen het uit 'n totaal van 51 waaraan hy deelgeneem het.

Hy is op 23 Februarie 1958 deur Kubaanse rebelle ontvoer maar is later weer vrygelaat. Hy was daarna tot en met sy dood 'n verteenwoordiger vir Mercedes-Benz, waar hy dikwels in sy voormalige renmotors in vertoonrondtes deelgeneem het. In 1990 is hy ingelyf by die Internasionale Motorsport se Ererol. Hy is na sy dood in die Ciudad de Balcarce begraafplaas in Argentinië begrawe.
|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
| 58 | lantaan ← serium → praseodimium |
| -↑Ce↓Th | 

|  |
| --- |
| Periodieke tabel |

 |

 |
| Algemeen |
| Naam, simbool, getal | serium, Ce, 58 |
| Chemiese reeks | lantaniede |
| Groep, periode, blok | 3, 6, f
 |
| Atoommassa | 140,12 (1) g/mol
 |
| Elektronkonfigurasie | [Xe] 4f15d16s2 |
| Elektrone per skil | 2, 8, 18, 19, 9, 2 |
| Fisiese eienskappe
 |
| Toestand | vastestof
 |
| Kristalstruktuur | kubies vlakgesentreerd 
 |
| Ruimtegroep | Fm3m  nommer: 225 |
| Strukturbericht-kode | A1 |
| Oksidasietoestande | **3**, **4**, (matige basiese oksied) |

**Serium** is 'n chemiese element met simbool (Ce)
Dit is die mees algemene element van die lantanoiede en ook die eerste wat in suiwere vorm vervaardig is. William F. Hildebrand het dit in 1875 gepubliseer.

Vervaardiging
-------------

Die element kan uit 'n mineraal bastnasiet verkry word, maar dit kom ook voor in pikblende, 'n bekende uraanerts en in monasiet wat ook ander lantanoiede bevat.

Chemiese eienskappe
-------------------

Serium onderskei hom van ander lantanoïede omrede van sy vermoë om vierwaardige verbindings te vorm. Dit hang saam met die feit dat die elektronkonfigurasie van 'n neutrale seriumatoom in sy grondtoestand [Xe]6s25d14f1is. Gewoonlik vorm Ln-metale met fluoor driewaardige fluoriede LnF3 omdat hulle die s- en d-elektrone verloor maar nie hulle f-elektrone nie. Serium reageer teen kamertemperatuur verder en verloor sy een f-elektron:

{\displaystyle 2CeF\_{3}(s)+F\_{2}(g)\rightarrow 2CeF\_{4}}
Serium is nie heeltemal uniek nie. Terbium kan ook TbF4 vorm maar dit vereis temperature van 300-400 °C.

Die oranjegeel Ce4+-ioon is stabiel in water. Dit is 'n sterk oksideermiddel en word in redoks-titrasies gebruik. Die Ce3+-ioon is kleurloos.

Gebruik
-------

### Legerings

'n Allooi van ontrent 40% Ce, 25% La en 25% ander lantanoiede wat uit die ertse verkry word, word *mischmetal* genoem en dit word gebruik in aanstekers om vonke te veroorsaak. Dit word ook in die staalnywerheid gebruik.

### Katalise

Serium in die vorm van serium(IV)oksied CeO2 word vir die selektiewe katalitiese reduksiereaksie van NOx-gas gebruik. Hierdie SKR-reaksie behels:

{\displaystyle 4NO+4NH\_{3}+O\_{2}\xrightarrow {katalisator} 4N\_{2}+H\_{2}O}

NOx is 'n belangrike vorm van lugbesoedeling.
**Herold Georg Wilhelm Johannes Schweickerdt** (28 Februarie 1903, Schmie, Baden-Württemberg – 21 February 1977, Pretoria) was 'n Duitse botanikus. Hy trek in 1904 saam met sy ouers na Pretoria waar hy later by Tukkies studeer het. Vanaf 1922 tot 1924 studeer hy aan die Universiteit van Bonn en werk as Senior Lektor vanaf 1944 tot 1951 by Pretoria. Vanaf 1952 tot 1963 werk hy as professor.

Hy het ongeveer 2500 spesies versamel in die ou Transvaal, KwaZulu-Natal, Namibië, Mosambiek en Zimbabwe. Hy het belangestel in die grasfamilie *Gramineae*. In 1962 het die Suid-Afrikaanse Akademie vir Wetenskap en Kuns die Havengaprys vir Biologie aan hom toegeken.

Die standaard outeursafkorting **Schweick.** word gebruik om H.G.W.J. Schweickerdt as die skrywer aan te dui wanneer 'n botaniese naam aangehaal word.

Sien ook
--------

* Lys van botaniste volgens outeursafkorting

Bron
----

* *Botanical exploration of southern Africa*, EDITION 2, SANBI, 2010, H.F. Glen en G. Germishuizen

|  |  |
| --- | --- |
| Normdata Edit this at Wikidata | 
* Botanis: Schweick.
* GND: 125458649
* ISNI: 0000 0000 2395 7527
* LCCN: no2020092542
* VIAF: 316876614
* WorldCat Identities: viaf-316876614

 |
**Nerine Ahlers** (gebore Le Roux) is 'n Suid-Afrikaanse skrywer en bly in Lynnwood in Pretoria.

Lewe en werk
------------

Sy matrikuleer aan die Hoërskool Menlopark en studeer dan verder aan die Universiteit van Pretoria, waar sy in 1985 'n M.A.-graad verwerf met 'n verhandeling oor "*Die begrip gesigspunt met spesifieke verwysing na die Afrikaanse prosakritiek*". As gekwalifiseerde taalonderwyseres, hoofsaaklik in Frans, gee sy ook klas in Afrikaans en Duits op hoërskool, onder andere by St. Mary’s DSG en die Hoërskool Menlopark in Pretoria. Sy is op 19 Julie 1980 getroud met Johann Ahlers en het twee dogters, Joekie en Rianné.

Skryfwerk
---------

Sy skryf sketse, kortverhale en radiodramas en is medeskrywer van tienermeisieboeke. In 1999 word haar radiodrama "*Die brand*" met die tweede prys bekroon in Radiosondergrense se radiodramakompetisie. Sy ontmoet vir Alet Steenkamp by St. Mary’s DSG waar beide skoolhou en hulle vind uit dat hulle dieselfde dink, waarna hulle saam tienermeisieboeke begin skryf. "***Selfone, skelms en sjokolade***" verower in 2007 die ATKV Kinderboektoekenning vir graad 8-10. In "***Liefde is…***" wonder Karli in haar voorbereiding vir die debatkompetisie of dit noodsaaklik is dat 'n meisie op sewentien jaar 'n ou moet hê. Haar ander probleme is egter groter, want dinge is nie lekker tussen haar pa en ma nie en haar pa is weg. Hierdie boek verower in 2011 die ATKV Kinderboektoekenning vir graad 8-10. In "***Skaduwees, skatte en skelmstreke***" is die koshuiskinders Lindie, Andrea, Gina, Talita en Mia opgewonde oor hulle graad 10-jaar. Een van hulle vyande, Danelle, steel Andrea se boetie se rugbybal wat deur Victor Matfield geteken is en maak asof sy dit in die begraafplaas weggesteek het, omdat sy weet Andrea is bang vir spoke. Die maats gaan soek na die bal, maar vind iets baie interessanter. "***Ek + jy***" is Annabelle se verhaal. Ná haar ma se dood moet sy selfstandig word en sy neem die huishouding oor en begin haar eie spyseniersonderneming. In haar lewe is daar nie nog tyd vir 'n verhouding nie, maar dan ontmoet sy 'n aantreklike blouoog-man.

Publikasies
-----------

**2005**

* Selfone, skelms en sjokolade (saam met Alet Steenkamp)

**2007**

* Sms’e, skurke en spinnekoppe (saam met Alet Steenkamp)
* Sepiesterre, sokkies en skobbejakke (saam met Alet Steenkamp)

**2008**

* Seesand, sonbrille en smokkelaars (saam met Alet Steenkamp)

**2009**

* Spoke, speurders en straatkafees (saam met Alet Steenkamp)

**2010**

* Liefde is… (saam met Alet Steenkamp)
* Skaduwees, skatte en skelmstreke (saam met Alet Steenkamp)

**2012**

* Onkant

**2013**

* Ek + jy (saam met Alet Steenkamp)

**2014**

* Soene, sonroom en seestrome (saam met Alet Steenkamp)

Bronne
------

* Bookslive:
* Geni:
* Storiewerf:  Geargiveer 13 September 2014 op Wayback Machine
***Bohemian Rhapsody*** is 'n biografiese film oor die Britse rockgroep Queen. Dit volg die sanger Freddie Mercury se lewe, tot met Queen se Live Aid-vertoning in 1985 in die Wembley-stadion. Die rolprent is 'n gesamentlike Brits-Amerikaanse onderneming wat deur 20th Century Fox, New Regency, GK Films, en Queen Films verfilm is, met Fox as verspreider.

Die regisseur is Bryan Singer en die draaiboek is geskryf deur Anthony McCarten. Dit is vervaardig deur Graham King en die voormalige bestuurder van Queen Jim Beach. Rami Malek is Mercury, met Lucy Boynton, Gwilym Lee, Ben Hardy, Joseph Mazzello, Aidan Gillen, Allen Leech, Tom Hollander en Mike Myers in byrolle. Queen se Brian May en Roger Taylor het gedien as kreatiewe en musikale konsultante.

Die vervaardiging van *Bohemian Rhapsody* is in 2010 aangekondig, met Sacha Baron Cohen as Mercury. Nadat Baron Cohen in 2013 die projek verlaat het ná verskille met die vervaardigers, het die projek 'n paar jaar lank stilgestaan voordat Malek in November 2016 gekies is. Die hoofverfilming het in September 2017 in Londen begin met Singer as regisseur. In Desember 2017 is Singer ontslaan vir afwesigheid en botsing met die res van die span, en Dexter Fletcher is gehuur om die film te voltooi. Singer het erkenning as regisseur behou, terwyl Fletcher erkenning as uitvoerende vervaardiging gekry het. Verfilming het geduur tot in Januarie 2018.

*Bohemian Rhapsody* het verskeie pryse ontvang, onder andere vier toekennings by die 91ste Oscar-toekenningsaand: vir beste akteur (Malek), beste filmredaksie, beste klankbewerking en beste klankmengsel; Dit is ook benoem vir beste rolprent. Die rolprent het 'n Golden Globe ontvang vir beste dramarolprent by die 76ste Golden Globe-toekenningsaand, en Malek het 'n Oscar, Golden Globe, Screen Actors Guild Award en Bafta vir beste akteur gewen.
Generaal John T. Thompson met 'n Thompson M1921-submajiengeweer.
'n **Submasjiengeweer** (SMG) is 'n magasyngevoerde, outomatiese karabyn wat ontwerp is om handwapenammunisie af te vuur. Die term "submasjiengeweer" is geskep deur John T. Thompson, die uitvinder van die Thompson-submasjiengeweer, om die ontwerpkonsep daarvan te beskryf as 'n outomatiese vuurwapen met aansienlik minder vuurkrag as 'n masjiengeweer (vandaar die voorvoegsel "sub-" ). Aangesien 'n masjiengeweer geweerpatrone moet afvuur om as sodanig geklassifiseer te word, word submasjiengewere nie as masjiengewere beskou nie.

Die submasjiengeweer is tydens die Eerste Wêreldoorlog (1914–1918) ontwikkel as 'n aanvalswapen, hoofsaaklik vir loopgrawe. Op sy hoogtepunt tydens die Tweede Wêreldoorlog (1939–1945) is miljoene SMG's gemaak vir gebruik deur gewone troepe, klandestiene kommando's en partisane. Na die oorlog het nuwe SMG-ontwerpe gereeld verskyn. Teen die 1980's het SMG-gebruik egter afgeneem. Vandag is masjiengewere grootliks vervang deur aanvalsgewere,  wat 'n langer doeltreffende reikafstand het en in staat is om die helms en lyfpanser wat deur moderne infanterie gebruik word te penetreer. Submasjiengewere word egter steeds deur militêre spesiale magte en polisie-SWAT-spanne vir nabygevegte gebruik omdat dit "'n pistoolkaliber wapen is wat maklik is om te beheer, en minder geneig is om die teiken te oorpenetreer".

Naam
----

Daar is 'n paar teenstrydighede in die klassifikasie van submasjiengewere. Britse Statebondsbronne verwys dikwels na SMG's as "masjienkarbines". Ander bronne verwys na SMG's as "masjienpistole" omdat hulle pistoolkaliber ammunisie afvuur, byvoorbeeld die MP 40 en MP5, waar "MP" staan vir *Maschinenpistole* ("Submasjiengeweer" in Duits, maar verwant aan die Engelse term "*Machine pistol*"). Die term "masjienpistool" word egter ook gebruik om 'n handwapen-styl vuurwapen te beskryf wat in staat is om ten volle outomaties of in sarsies te vuur, soos die Stetsjkin masjienpistool, Beretta 93R, Glock 18, en die H&K VP70. Persoonlike verdedigingswapens soos die FN P90 en H&K MP7 word ook dikwels submasjiengewere genoem. Boonop is daar histories na sommige kompakte aanvalsgewere, soos die CAR-15, HK53 en Mk.18, verwys as submasjiengewere aangesien hulle in laasgenoemde se rol gedien het.

Geskiedenis
-----------

In 1895 het Hiram Maxim die 'miniatuur Maxim' vervaardig wat 'n 27 pond pistoolkaliber Maxim was wat in klein hoeveelhede aan verskeie lande verkoop is en deur die Amerikaanse weermag getoets is, maar nie in diens gestel nie. In 1896 is 'n geselekteerde vuur-pistool deur die Britse uitvinder Hugh Gabbett-Fairfax gepatenteer.

In April 1914 het Abiel Bethel Revelli, 'n Italiaanse militêre offisier, 'n dubbelloop, magasyngevoede outomatiese geweer in 'n pistoolkaliber gepatenteer, ligter as 'n masjiengeweer en korter as 'n geweer. ’n Algemene mite is dat hierdie wapen oorspronklik as ’n vliegtuigwapen ontwerp is. In werklikheid is grondgebruik van die begin af in ag geneem, veral vir die Bersaglieri se fietsrybataljonne.
Andromeda, vasgeketting aan 'n rots.
**Andromeda** (Antieke Grieks: (νδρομέδη of νδρομέδα) is 'n figuur uit die Griekse mitologie. Sy is die dogter van Kefeus en Kassiopeia, die koning en koningin van die Ethiopiërs, en is as 'n sterrebeeld aan die hemelruim geplaas.

Mite
----

In die Griekse mitologie word Andromeda deur die held Perseus gered uit die kloue van Ketos, 'n seemonster, waaraan sy geoffer is omdat haar moeder beweer het sy is mooier as die Nereïdes, die dogters van Nereus. As straf vir haar verwaandheid stuur Poseidon die seemonster Ketos. 
Die orakel vertel vir Kefeus dat die monster sal verdwyn as hy Andromeda aan hom offer.

Perseus het pas vir Medusa verslaan en reis met sy gevlerkte perd, Pegasus, aan Ethiopië se kus toe hy Andromeda aan die rots vasgeketting sien met 'n enkele sieraad as kledingstuk. Hy raak dadelik verlief, red Andromeda en neem haar terug na haar ouers, die huilende Kassiopeia en Kefeus, nadat hy Ketos verslaan het. 

In ruil vir sy heldedaad sou hy met Andromeda trou. Andromeda se ouers gee hul seën daarvoor. Andromeda is egter vroeër reeds aan die broer van Kefeus, Fineus, as bruid belowe en daarom eis Fineus haar op tydens haar bruilof. Toe Kefeus en Kassiopeia hul belofte aan Perseus terugtrek en Fineus se kant kies, breek daar 'n geveg uit. Perseus neem die afgekapte kop van Medusa in sy hand en versteen daarmee al sy vyande.

Andromeda staan aan Perseus se sy en skenk die lewe aan talle kinders. As beloning vir haar trou word sy deur Zeus in die hemel geplaas. Die  sterrebeeld Andromeda word na haar vermoem. Ook ander rolspelers kry 'n plek aan die sterrehemel, maar Kassiopeia word vanweë haar verwaandheid onderstebo in die lug geplaas.

Andromeda het talle kinders gehad, waaronder Perses wat in Ethiopië gebore is en by sy oupa grootgeword het. Hy het die stamvader van die Persiese konings geword. Daarbenewens het sy die lewe geskenk aan Alkaios, Sthenelos, Elektrion, Heleios en Mestor, en aan haar dogter Gorgofone. Sy is die ouma van Alkmene, Euristeus en Amfitrion en dus 'n voorouer van die Telebo-koning Pterelaos en van Herakles.
**Zahara**, regte naam **Bulelwa Mkutukana** (gebore 9 November 1987 in Phumlani, Oos-Kaap - 11 Desember 2023), was 'n Suid-Afrikaanse sangeres. Haar musiek word losweg as "Afrosoul" geklassifiseer, en sy sing in haar moedertaal, Xhosa, asook in Engels. Haar musiek is al beskryf as 'n mengsel van die style wat deur Tracy Chapman, India Arie en die Nigeriese sangeres Aṣa gepopulariseer is.

Zahara se debuutalbum *Loliwe* is in 2011 uitgereik. Die eerste stapel kopieë is binne 72 uur uitverkoop en negentien dae later het die album die 100 000-verkoopsyfer oorskry. Sy is slegs die tweede kunstenaar om hierdie mylpaal te behaal, ná Brenda Fassie wie se *Memeza* 500 000 kopieë net 'n paar weke ná vrystelling verkoop het.

Sy verower 8 SAMA-toekennings vir haar album *Loliwe* by die 19de Suid-Afrikaanse Musiekpryse in 2013.

Zahara is in die Phumlani informele nedersetting buite Oos-Londen in die Oos-Kaap gebore. Sy het van kleins af 'n voorliefde vir sang gehad en haar talent is raakgesien toe sy die hoofsanger van die plaaslike Sondagskool-koor in Phumlani geword het.

"Zahara" beteken "bloeiende blom".

Diskografie
-----------

* *Loliwe* (2011)
* *The Beginning Live* (2012)
* *Nelson Mandela* (2013)
* *Phendula* (2013)
* *Country Girl* (2015)
**Mahendra Singh Dhoni** (7 Julie 1981 in Ranchi) is 'n voormalige Indiese krieketspeler en kaptein van die Indiese nasionale krieketspan. Hy het onder meer tydens die Kampioenetrofeë in 2006, 2009, 2013 en 2017, die krieketwêreldbekertoernooie in 2007, 2011, 2015 en 2019, asook die T20I-wêreldbekertoernooie in 2007, 2009, 2010, 2012, 2014 en 2016 vir Indië gespeel.

Hy is 'n aanvallende, regterhandse middelordekolwer en paaltjiewagter. Hy word wyd beskou as een van die beste teikenjagters in eendagkrieket. Hy maak sy debuut in 'n Internasionale eendagwedstryd (EDI) in Desember 2004 teen Bangladesj, en 'n jaar later speel hy sy eerste toets teen Sri Lanka.

Internasionale loopbaan
-----------------------

Dhoni by 'n Reebok-geleentheid in 2013
Mahendra Singh Dhoni was die kaptein van Indië in al drie vorms van die spel. Sy toets- en eendagrekord is die beste van alle Indiese kapteins tot op hede. Hy het die eendagkapteinskap oorgeneem by Rahul Dravid in 2007 tydens die span se eerste bilaterale eendagreeks oorwinnings in Sri Lanka en Nieu-Seeland. Onder sy kapteinskap het Indië die 2007 ICC Wêreldbeker Twintig20, die CB-reeks van 2007-08, die 2010 Asië-beker, die Krieketwêreldbeker 2011 en die 2013 ICC Kampioenetrofee gewen. In die eindstryd van die Krieketwêreldbeker 2011 behaal Dhoni 91 lopies van net 79 balle om Indië tot 'n oorwinning te lei waarna hy as die Speler-van-die-Wedstryd aangewys is. Ná hy toetskaptein word in 2008, lei hy die span tot reeksoorwinnings in Nieu-Seeland en Wes-Indië en verower ook die Border Gavaskar-trofee in 2008, 2010 en 2013. In 2009 het Dhoni se bydrae daartoe gelei dat die Indiese span een posisie opskuif (vir die eerste keer) op die IKR-ranglys. In 2013, onder sy kapteinskap, het Indië die eerste span in meer as 40 jaar geword om Australië te klop in 'n toetsreeks. Dhoni is die eerste kaptein om al die ICC-trofees te wen, hy behaal dié prestasie toe Indië vir Engeland wen in die Kampioene-trofee in Engeland in Junie 2013. Hy is ook kaptein van die Chennai Super Kings wat oorwinnings in die 2010 en 2011 seisoene van die Indiese Premier League behaal, asook die 2010 Kampioeneliga Twintig20 inpalm.

Op 15 Augustus het Mahendra Singh Dhoni sy uittrede uit internasionale krieket aangekondig.
Newton-John in Sydney, Australië in Januarie 2012
Dame **Olivia Newton-John** AC DBE (26 September 1948, Cambridge, Verenigde Koninkryk – 8 Augustus 2022, Santa Barbara, Kalifornië, Verenigde State) was 'n Brits-Australiese-Amerikaanse sangeres, liedjieskrywer, filmaktrise en entrepreneur. 

Sy het reeds vier Grammy-toekennings gewen en haar sangloopbaan sluit vyf VS nommer-eens in en nog tien Top Tiene op Billboard's Hot 100 en twee Billboard 200 nommer-een albums: *If You Love Me, Let Me Know* (1974) en *Have You Never Been Mellow* (1975).

Sy het 'n geskatte 100 miljoen plate wêreldwyd verkoop, wat haar een van die besverkoper musiekkunstenaars van alle tye maak.

In 1978 speel sy die medehoofrol in die musiekfilm *Grease* (en), wat se klankbaan een van die suksesvolste in die geskiedenis was. Sy sing twee trefferduette saam met haar medeakteur John Travolta: "You're the One That I Want" en "Summer Nights". Haar bekendste solo-opnames sluit in Grammy-wenner "I Honestly Love You" (1974), "Physical" (1981), asook "If Not for You" (1971), "Let Me Be There" (1973), "If You Love Me (Let Me Know)" (1974), "Have You Never Been Mellow" (1975), "Sam" (1977), "Hopelessly Devoted to You" (ook uit *Grease*), "A Little More Love" (1978), "Heart Attack" (1982) uit die 1980-film *Xanadu*, "Magic" en "Xanadu" (met die Electric Light Orchestra).

Sy is op 8 Augustus 2022 aan borskanker oorlede, sy was 74 jaar oud.
*Hierdie artikel handel oor die dorp in Australië. Vir die voormalige dorp in Zimbabwe, sien gerus Cheguta.*

**Hartley** is 'n historiese dorp in Nieu-Suid-Wallis, Australië. Die dorp is binne die plaaslike regeringsgebied van Lithgow en is ongeveer 150 kilometer wes van Sydney geleë. Dit is onder die westelike eskarp van die Blue Mountains geleë. Dit was eens op 'n tyd 'n administratiewe setel op die Great Western Highway, maar het sedertdien agteruit gegaan en is vervang deur dorpe wat langs die westelike spoorlyn geleë is. Met die 2006 in Australië, het Hartley 'n bevolking van 497 mense gehad.

Geskiedenis
-----------

Hartley was 'n dorp wat uit 'n goudstormloop ontstaan het en het 'n besige hofsaal gehad wat in 1837 gebou is. Die hofsaal, wat vir meer as vyftig jaar lank in gebruik was, het 'n gereelde stroom misdadigers hanteer. Alhoewel Hartley in onbruik verval het, het die dorp goed bewaar gebly en is tans 'n goeie voorbeeld van 19de eeuse argitektuur. Vanweë die dorp se erfeniswaarde, word dit tans as 'n plek van historiese waarde bestuur deur die nasionale parkediens van Nieu-Suid-Wallis. Die dorp is 120 kilometers wes van Sydney en 12 kilometer suid van Lithgow en word daagliks vir die publiek oopgestel. Die Hartley historiese gebied beslaan 'n gebied van 7,7 hektaar.

Hartley se susterdorpe Little Hartley en Hartley Vale, bestaan steeds as bewoonde dorpe met 'n erfenis van hulle eie. Little Hartley, is sowat 4 kilometer suid-oos van Hartley af en ook waar die historiese huis, Rosedale, is. Hartley Vale, wat sowat 6 kilometer oos van Hartley is, is waar Comet Inn, Collits Inn en die Hartley Vale begraafplaas geleë is. Daar is ook 'n netwerk van voetslaanpaaie van historiese belang tussen Hartley Vale en Mount York wat deur die Departement van Grondgebiede van Nieu-Suid-Wallis bestuur word.
Andesiet met 'n fenokrist van augiet
**Andesiet** is 'n *stollingsgesteente* wat in samestelling tussen rioliet en basalt lê. Andesietlawa is van matige viskositeit en vorm dik lawastrome en -koepels. Die woord andesiet is afgelei van die Andes-gebergte in Suid-Amerika, waar andesiet algemeen voorkom.

Andesiet is donkerkleurig, fynkorrelig en meestal ekstrusief; dit kan as die fynkorrelige ekwivalent van dioriet beskou word. Porfiritiese andesiet bevat fenokriste wat hoofsaaklik bestaan uit gesoneerde natriumryke plagioklaas (veral die mineraal andesien) en een of meer mafiese minerale (bv. biotiet, horingblende, pirokseen gewoonlik <20%). Dit het 'n grondmassa wat oor die algemeen uit dieselfde minerale as die fenokriste bestaan, hoewel die plagioklaas meer natrium kan bevat, en kwarts oor die algemeen in klein hoeveelhede teenwoordig is.

Die plasing van andesiet in die QAPF-diagram
Andesiet gaan met toenemende inhoud van alkali veldspaat in latiet oor, en met meer alkali veldspaat en kwarts in daciet. 
Andesitiese gesteentes plot op die QAPF-diagram met 0-20% kwarts en meer as 65% van die veldspate is plagioklaas."

In Suid-Afrika
--------------

Andesitiese basalt; Hekpoort-formasie
Basaltiese andesiet kom in Suid-Afrika voor in die Ongeluk-lawas wat 'n deel van die Paleoproterosoïese Transvaal-Griqualand-Wes suprakrustale reekse van die Argeiese Kaapvaal-kraton van Suid-Afrika vorm. Hulle vorm 'n dik reeks kussinglawas, massiewe vloeie en hialoklastiete, wat deel is van die lae wat eens die grootste deel van die Kraton bedek het. Die Ongeluk-Hekpoort-magma was 'n basaltiese andesiet wat afkomstig was van die Kaapvaal Craton se anomale litosfeer. Dit het 'n lang geskiedenis van hoë U/Pb, hoë Rb/Sr en CHUR-agtige Sm/Nd verhoudings. Min bewyse vir magmatiese fraksionering is gevind, alhoewel besoedeling van die laer lawas met Cr-ryke materiaal sigbaar is in beide Hekpoort- en Ongeluk-reekse.

Gebruike
--------

Andesiet kan as aggregaat, vul, ensomeer in die konstruksie- en padbedryf gebruik word, maar dit is dikwels nie ideaal vir betonaggregaat nie as gevolg van sy hoë silika-inhoud.
John Johnstone Kirkness.
**John Johnstone Kirkness** (1857–1939) was 'n bouaannemer in die Zuid-Afrikaansche Republiek en die Transvaal wat 'n aantal historiese geboue in Suid-Afrika opgerig het. Kirkness was 'n Skot wat in 1887 uit die Orkneyeilande geïmmigreer het. Geboue waarvoor hy verantwoordelik was sluit in die Ou Raadsaal op Kerkplein in Pretoria, die Ou Letteregebou op die Universiteit van Pretoriakampus, aanbouings aan die Sammy Marks Museum in die vroeë 1890's, die Lewis en Marks gebou in Barberton in Mpumalanga, die ry van 15 offisiershuise in Artilleriestraat, die eerste brug oor die Apiesrivier wat in 1890 in 'n vloed weggespoel het en met die Leeubrug vervang is wat ook deur Kirkness gebou is, en die Bank van Afrikagebou in Palacelaan by Kerkplein in Pretoria wat ook as die Kirknessgebou bekendstaan.

Hy het ook die eerste bakstene in Pretoria in Groenkloof teen die suidelike hang van Muckleneukheuwel vervaardig. Geboue so ver as die Groote Schuur-hospitaal in Kaapstad en die Poskantoor in die voormalige Salisbury (nou Harare) is uit Kirkness-stene gebou.

Kirkness het in omtrent 1929 die argitek Vivian Sydney Rees-Poole opdrag gegee om vir hom 'n huis te ontwerp in Muckleneuk, Pretoria. Kirkness was 'n bewonderaar van Herbert Baker en wou hê die huis moes in die dissipline gebou word, maar die Kirknesshuis in Pomonastraat is eintlik eerder 'n monument na die beroemde Kirknesss-stene.
Die **Floriskraaldam** verskaf besproeiingswater aan plase in die Karoo wat altesaam 1 700 ha beslaan.

Ligging
-------

Die dam lê suidoos van Laingsburg, noordoos van die Rooinekpas en by die samevloeiing van die Buffelsrivier en die Geelbekrivier. Dit is by die koördinate 33° 17' 30" suid en 20° 59' 6" oos.

Dam
---

Die dam is in 1957 voltooi, het ‘n betonwal van 27 m hoog, ‘n opvanggebied van 2 510 km² en ‘n aanvanklike kapasiteit van meer as 50 miljoen m³. As die dam vol is, beslaan dit ‘n area van 8 km². Onder die dam is 26 keerwalle gebou om water na die landerye te lei. Die maksimum besproeibare gebied is 17 km².

Vloede
------

Alhoewel die primêre doel van die dam is om besproeiingswater op te gaar, moet dit ook die periodieke vloedwater beheer om die verspoeling van die landerye teen die rivier te voorkom. In die Laingsburgvloed het die dam ‘n belangrike rol gespeel.

Slik
----

Die water wat die dam binneloop, bevat baie slik. Daarom neem die volume van die dam stadig af. Om dit teen te werk is daar 10 sluise van 3,3 m by 2,9 m elk in die damwal ingebou. In Januarie 2024 was die bakmaat 48,3 miljard liter.

Bibliografie
------------

* Die belangrikste waterskemas van ons land. In: Lantern. Tydskrif vir Volksopvoeding. Jaargang 6, nr. 3, Januarie 1957
* Ensiklopedie van die wêreld, deel 4. Stellenbosch: Albertyn-uitgewery, 1993. ISBN 0-949948-10-1
Die **Gamkapoortdam** is in die Gamkarivier in die Karoo.

Ligging
-------

Die dam lê afgeleë Dit kan bereik word via die Bosluiskloofpas wat na oos wegdraai aan die noordekant van die Seweweekspoort. Hierdie pad was voor die bou van die dam die roete tussen Laingsburg en Prins Albert, maar die damwater het hierdie roete versper. Die dam lê tussen die Gamka-natuurreservaat, Towerkop-natuurreservaat, Groot Swartberg-natuurreservaat en Die Hel-natuurreservaat. Die wal is by 33° 16′ 56,2″ suid en 21° 39′ 45,9″ oos, dit is 2 km suid van die aansluiting van die Dwykarivier by die Gamka, en waar die Gamka deur die Swartberge gaan. Net voor die dam sluit twee klein riviere, die Elandskloofrivier en die Kerksrivier by die Gamka aan en loop ook water uit die Bosluiskloof in die dam.

Dam
---

Hierdie swaartekragtipedam is in 1969 gebou met vloedbeheer as hoofdoel. Dit het toe ‘n bakmaat gehad van 57 miljoen m³. Weens toeslikking het dit stadig afgeneem en staan tans op 36,3 miljard liter. Die wal is 42 m hoog en 213 m lank, het ‘n opvanggebied van 17 055 km² en ‘n vol dam skep ‘n wateroppervlakte van 6 km².

Let wel
-------

Die dam moet nie verwar word met die Gamkadam, die Leeu-Gamkadam en die Springfonteindam nie.

Sien ook
--------

* Lys van grootste damme in Suid-Afrika
**Gemoedsteurings** is ’n groep geestesteurings wat veroorsaak word deur ’n versteuring van die persoon se gemoedstoestand.

Twee soorte gemoedsteurings word onderskei; dit hang af of daar maniese of hipomanies episodes betrokke is of was. Daar is dus depressiesteurings, waarvan **kliniese depressie** die bekendste en beste nagevors is, en **bipolêre gemoedsteuring**, voorheen bekend as "maniese depressie", wat gekenmerk word deur afwisselende episodes van manie (of hipomanie) en depressie. Daar is ook depressiesteurings met minder ernstige simptome bekend as distimie en siklotimie. Dit kan ook beïnvloed word deur middelgebruik of voorkom weens ’n mediese toestand.

Oorsprong
---------

Verskeie skrywers het al voorgestel dat gemoedsteurings ’n evolusionêre aanpassing van die mens is. ’n Depressiewe gemoed kan ’n individu se vermoë verhoog om situasies te hanteer waar ’n poging om ’n belangrike doel na te streef, kan lei tot gevaar, verlies of ’n vermorsing van tyd. In sulke situasies kan ’n lae motivering die voordeel inhou dat sekere aksies vermy word. Dit kan verduidelik hoekom dié steurings so algemeen is en dikwels voorkom tydens ’n persoon se produktiefste jare. Dié eienskappe sou moeilik verstaan kon word as depressie ’n disfunksie was.

’n Depressiewe gemoed is ’n voorspelbare reaksie op sekere soorte gebeure in die lewe, soos die verlies aan status, egskeiding of die dood van ’n kind of lewensmaat. Veral vroeër in die mens se ontwikkeling het sulke gebeure gelei tot ’n verlies aan voortplantingsvermoëns of -potensiaal. ’n Depressiewe gemoed kan beskou word as ’n aangepaste reaksie deurdat die persoon afgesien het van die vroeëre (en wat voortplanting betref, onsuksesvolle) gedrag.

’n Depressiewe gemoed is ook algemeen tydens siektes soos griep. Daar word geglo dit is ’n meganisme wat deur evolusie ontstaan het om die persoon te help herstel deur sy fisieke aktiwiteite te beperk. Die voorkoms van depressie in die winter kan ’n aanpassing wees om die mens se aktiwiteite te beperk in die tyd dat kos skaars was. Die mens het daardie instink behou, al is kos nie meer noodwendig skaars in die winter nie.

Behandeling
-----------

Verskeie soorte behandeling bestaan vir gemoedsteurings, soos terapie en medikasie. Bewussynsgedragsterapie is ook al beproef. Medisynes vir kliniese depressie sluit in antidepressante, terwyl bipolêre steurings behandel word met antipsigotiese middels, gemoedstabiliseerders en litium.
Brent Scowcroft in Oktober 1973
**Brent Scowcroft** (Ogden, 19 Maart 1925 - Falls Church, 6 Augustus 2020) was 'n Amerikaanse luitenant-generaal in die Amerikaanse Lugmag. Hy was 'n adviseur vir verskeie presidente en was voorsitter van die Presidensiële Raad vir Buitelandse Veiligheid tydens die George W. Bush-administrasie.

Lewensloop
----------

Scowcroft ontvang sy baccalaureusgraad aan die West Point militêre akademie in 1947 en sy meestersgraad aan die Universiteit van Columbia in 1953. Hy het sy doktorsgraad in internasionale betrekkinge aan laasgenoemde universiteit in 1967 verwerf.

Gedurende sy loopbaan beklee hy verskillende poste in die Amerikaanse lugmag, die departement van verdediging, by die Amerikaanse lugvaartakademie en in West Point, en was hy adjunk-lugmagattaché by die VSA ambassade in die destydse Joego-Slawië in Belgrado.

Gedurende sy militêre loopbaan was hy verder 'n militêre assistent van president Richard Nixon en was hy adviseur vir nasionale veiligheid vir president Gerald Ford. In 1975 bereik hy die militêre ouderdomsperk en verlaat die leër die rang van luitenant-generaal.

Hy het sy siviele loopbaan voortgesit as voorsitter van die Kissinger and Associates-onderneming. Hy was ook stigter en voorsitter van die dinkskrum The Forum for International Policy en inisieerder van The Scowcroft Group, 'n firma vir internasionale sakeadvies. Daarbenewens het hy aan verskillende adviesliggame op die gebied van internasionale strategiese studies deelgeneem.

Tydens George H.W. Bush-administrasie dien weer as 'n adviseur vir nasionale veiligheid. In 1999 het hy die boek saam met Bush gepubliseer met die titel; *A World Transformed* met hul herrineringe oor die verbrokkeling van die Sowjetunie.

Hy dien ook in Bush senior se seun, president George W. Bush se administrasie. Hy van 2001 tot 2005 voorsitter van die president se adviesraad vir buitelandse intelligensie. Hy het daarna president Barack Obama bygestaan in die samestelling van sy nasionale veiligheidspan.

Bibliografie
------------

1999: *A world transformed*, met George H.W. Bush, Vintage Books, ISBN 978-0679752592

|  |  |
| --- | --- |
| Hierdie artikel is in sy geheel of gedeeltelik vanuit die Nederlandse Wikipedia vertaal. | 

Klik vir info oor hierdie sjabloon.
 |

|  |  |
| --- | --- |
| Normdata Edit this at Wikidata | 
* BNF: cb13522960p (data)
* GND: 121553507
* IMDb: nm2057075
* ISNI: 0000 0001 1001 3495
* LCCN: n81143775
* NARA: 10567887
* NTA: 072999446
* SNAC: w6q07bnn
* SUDOC: 05028505X
* VIAF: 102304407
* WorldCat Identities: lccn-n81143775

 |
**Bongani Michael Baloyi** (gebore 28 Februarie 1987) is 'n Suid-Afrikaanse politikus. Hy het as burgemeester van die Midvaal Plaaslike Munisipaliteit tussen 2013 en 2021 gedien. Hy was op daardie stadium slegs 26 jaar oud en het gevolglik die jongste burgemeester in Suid-Afrikaanse geskiedenis geword. Baloyi is 'n lid van die Demokratiese Alliansie.

Vroeë lewe
----------

Baloyi is op 28 Februarie 1987 in Thokoza, suidwes van Alberton aan die Oos-Rand, gebore. Hy het op 'n jong ouderdom in politiek begin belangstel.

Politieke loopbaan
------------------

Baloyi het in 2005 'n lid van die Demokratiese Alliansie geword. Hy was sedertdien lid van die party se Uitvoerende Komitee van die Vaalstreek, die Provinsiale Uitvoerende Komitee en die Federale Raad. Hy was ook 'n deelnemer aan die DA se Jong Leiers-program.

Hy is in Mei 2011 as 'n proporsioneel-verteenwoordigende raadslid van die Midvaal-munisipaliteit verkies. Burgemeester Timothy Nast het hom as die lid van die burgemeesterskomitee vir ontwikkeling en beplanning aangestel. Nast het in Julie 2013 bedank nádat hy tot die Gautengse Beplanningskommissie aangewys is. Baloyi is as sy opvolger verkies en op 29 Augustus 2013 ingehuldig. Hy is hierna in Augustus 2016 vir 'n volle termyn as burgemeester verkies.

Onder Baloyi se leiding het Midvaal ses opeenvolgende ongekwalifiseerde ouditverslae ontvang. In Maart 2020 kondig hy aan dat hy nie beskikbaar is vir herverkiesing in 2021 nie. Daar word in politieke kringe bespiegel dat Baloyi 'n moontlike kandidaat vir die DA-leierskap kan wees.

Insidente
---------

Baloyi en 'n ANC-lid is op 29 September 2018 in hegtenis geneem nadat hulle aanrandingsklagtes teen mekaar ingedien het, na 'n voorval tydens 'n boomplantgeleentheid in Savannah City. Hy is op borgtog vrygelaat en die aanrandingsaak is later teruggetrek.
**Alexander Hamilton** (11 Januarie 1755 of 1757 – 11 Julie 1804) was 'n Amerikaanse staatsman.

Hamilton gaan in 1773 na New York en neem aktief deel aan die Amerikaanse Vryheidsoorlog. Deur sy organisering van ’n kompanie artillerie (in 1775) trek hy die aandag van die opperbevelvoerder George Washington, wat hom in 1777 as sy persoonlike adjudant en sekretaris benoem.

In 1786 gaan hy as afgevaardigde van die staat New York na die Annapolis Konvensie, wat die voorloper sou wees van die VSA se konstitusionele vergadering van 1787. Hamilton was 'n vurige voorstander van 'n grondwet met 'n sterk sentrale gesag en saam met James Madison en John Jay skryf hy die nou-beroemde artikels wat uitgegee is as die Federalist.

In die eerste kabinet van George Washington word hy Minister van Finansies en begin toe ’n omvattende reorganisasie deur die aanvaarding van die uitstaande skuld van die jong republiek aan die buiteland sowel aan spesifieke skuldeisers. Hy stig 'n nasionale bank (1791) en organiseer die belasting. Dit was Hamilton se idee dat die belange van die land en die van die industrie en handel moet saamgaan, en dat daarvoor 'n sterk nasionale gesag nodig was. Hierdie klem op die federale regering wek weerstand by die verdedigers van die regte van die afsonderlike state en so ontstaan vanuit hierdie teenstelling die Amerikaanse partystelsel. Hamilton en sy aanhangers word die Federaliste genoem en daarteenoor staan die Republikeine van Thomas Jefferson. Maar uit Hamilton se idees het die huidige Republikeinse Party gegroei.

Na sy ministerskap vestig Hamilton homself as advokaat in New York, maar van 1798 tot 1800, toe 'n oorlog met Frankryk dreig, was hy onderbevelvoeder van die leër. In 1800 steun hy sy teenstander Jefferson vir die presidentskap om so die Republikeinse leier in New York, Aaron Burr, teen te werk. Burr word daaroor slegs vise-president en die twee mans het 'n ernstige haat teenoor mekaar ontwikkel. In ’n tweegeveg tref Burr vir Hamilton, wat aan sy wonde sterf.

|  |  |
| --- | --- |
| Normdata Edit this at Wikidata | 
* BIBSYS: 13004631
* BNC: 000104597
* BNE: XX1300537
* BNF: cb121043321 (data)
* CANTIC: a10659547
* CiNii: DA00567773
* GND: 118545302
* ISNI: 0000 0001 2101 9825
* LCCN: n79021633
* LNB: 000083886
* NARA: 10581887
* NDL: 00467848
* NKC: jn19981001393
* NLA: 35165662
* NLG: 126267
* NLK: KAC199611348
* The NLP id a0000001032158 is not valid.
* NSK: 000051715
* NTA: 068351704
* RERO: 02-A012313196
* The SBN id RAVV012292 is not valid.
* SELIBR: 286098
* SNAC: w67n11t3
* SUDOC: 029409268
* Trove: 848603
* US Congress: H000101
* VIAF: 66496514
* WorldCat Identities: lccn-n79021633

 |
Diagram van die ontstaan van 'n bandgaping
Die **bandgaping** van 'n halfgeleier is die minimum energie wat benodig word om 'n elektron in 'n vrye toestand te bring waar dit aan geleiding kan deelneem. Die bandstruktuur van 'n halfgeleier gee die energie van die elektrone op die y-as en word 'n "banddiagram" genoem. Die laer energievlak van 'n halfgeleier word die "valensband" genoem en die energievlak waarby 'n elektron as min of meer vry beskou kan word, word die "geleidingsband" genoem. Die bandgaping is die gaping in energie tussen die valensband en geleidingsband. 

Die opwekking van 'n elektron na die geleidingsband laat egter 'n leë spasie vir 'n elektron in die valensband agter. 'n Elektron van 'n naburige atoom kan in hierdie leë ruimte inbeweeg. Wanneer hierdie elektron beweeg, laat dit 'n ander spasie agter. Die voortdurende beweging van die ruimte vir 'n elektron, wat 'n "gat", "opening" of "holte" genoem word, kan beskou word as die beweging van 'n positief gelaaide deeltjie deur die kristalstruktuur. Dus, beide die elektron e- in die geleidingsband en die holte h+ in die valensband kan deelneem aan geleiding. Hulle word "draers" genoem.

Die konsep van 'n bewegende "holte" is analoog aan dié van 'n borrel in 'n vloeistof. Alhoewel dit eintlik die vloeistof is wat beweeg, is dit makliker om die beweging van die borrel wat in die teenoorgestelde rigting beweeg, te beskryf.
**New York Modeweek** (Engels: *New York Fashion Week*), wat in Februarie en September van elke jaar gehou word, is 'n halfjaarlikse reeks geleenthede (wat gewoonlik 7–9 dae lank is) wanneer internasionale mode-versamelings aan kopers, die pers en die breë publiek vertoon word. Dit is een van die vier grootste Modeweke ter wêreld, gesamentlik bekend as die "Groot 4", saam met die in Parys, Londen, en Milan. Die Council of Fashion Designers of America (CFDA) het die moderne idee van 'n gesentraliseerde "New York Modeweek" in 1993 geskep, hoewel stede soos Londen in die 1980's reeds hul naam van die stad in samewerking met die woorde *modeweek* gebruik het. NYFW is gebaseer op 'n ouer reeks geleenthede genaamd "Press Week", wat in 1943 gestig is.

Produsente van die New York Modeweek sluit in IMG, The SOCIETY Fashion Week, FTL Moda in samewerking met Fashion Week Online, Style 360, Art Hearts Fashion, Style Fashion Week, en ASC Fashion week onder andere.

'n Gesentraliseerde kalender van stadswye geleenthede (insluitend diegene verbonde aan WME/IMG) word gehou deur die CFDA, en is van die kalenderstigter Ruth Finley verkry.

Die ekonomiese impak van die New York Modeweek word op VS$ 887 miljoen geraam.

Oorsprong
---------

Die eerste New York Modeweek was gestig in 1943 deur Eleanor Lambert, persdirekteur van die Amerikaanse mode-industrie se eerste promosie-organisasie, die New York Dress Institute.

Die geleentheid, die wêreld se eerste georganiseerde modeweek, was "Press Week" genoem, en is geskep om aandag af te trek van die Franse mode tydens die Tweede Wêreldoorlog, toe kenners van die modebedryf nie na Parys kon reis om Franse modeparades bywoon nie. Dit was ook bedoel om Amerikaanse ontwerpers ten toon te stel vir modejoernaliste, wat Amerikaanse mode-innovasies verwaarloos het.

*Press Week* was 'n sukses, en modetydskrifte soos *Vogue*, wat gewoonlik gevul was met Franse ontwerpe, het toenemend Amerikaanse mode gekenmerk.

Teen die middel-1950s, het die geleentheid bekend geword as "Press Week of New York". Lente 1951 (gehou in Februarie 1951) was die 16de jaarlikse *Press Week of New York*.

Sien ook
--------

* Modeweek
Sakestraler, RA-02795, Embraer EMB-135BJ Legacy 600
Op 23 Augustus 2023 het 'n Embraer Legacy 600-sakestraler naby Koezjenkino in Twer-oblast neergestort, ongeveer 100 kilometer noord van sy vertrekpunt in Moskou. Onder die tien slagoffers was Jewgeni Prigozjin, Dmitri Oetkin en Valery Chekalov, die sleutelfigure van die Wagner-groep, 'n Russiese staatsgefinansierde private militêre maatskappy. Die ongeluk het gelei tot bespiegelings deur kenners dat die straler in opdrag van die Russiese president Wladimir Poetin vernietig is, aangesien Prigozjin twee maande voor die ongeluk 'n rebellie teen Russiese militêre leierskap gelei het.

Data van Flightradar24 toon dat die vliegtuig ongewone hoogteverskille ervaar het kort voordat dit neergestort het. Visuele bewyse dui op strukturele faling van die vliegtuig. Westerse intelligensie het berig dat 'n ontploffing waarskynlik die vliegtuig laat neerstort het.

Die vliegtuig, wat deur die Brasiliaanse maatskappy Embraer vervaardig is, was sedert 2018 met Prigozjin geassosieer. Dit is in die Verenigde State verbied weens sanksies wat Prigozjin opgelê is ná sy betrokkenheid by die Russiese inmenging in die Verenigde State se verkiesing in 2018.

Terwyl amptelike Russiese bronne dit as 'n ongeluk afgemaak het, het sommige intelligensie-agentskappe en internasionale leiers beweer dat dit 'n polities-gemotiveerde sluipmoord was. Prigozjin se vorige kritiek op die Russiese ministerie van verdediging en sy verbintenis met die Wagner-groep, wat onlangs teen Russiese staatsmagte in opstand gekom het, is as moontlike motivering vir vuilspel aangehaal. Die dood van Prigozjin, Oetkin en Chekalov is 'n paar van verskeie skielike sterftes van Russiese amptenare sedert 2022 wat as verdag beskou word.